**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO NEKILNOJAMOJO TURTO MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti nekilnojamojo turto mokesčio (toliau – NTM) lengvatą juridiniams asmenims, vykdantiems Klaipėdos miesto istorinėse dalyse kompleksinį pastatų fasadų ar stogų tvarkymą arba įrengusiems mažosios architektūros ar puošybos elementus, vykdantiems veiklą, susijusią su menu, dailiaisiais amatais, etnografiniais verslais, ir vykdantiems veiklą, skatinančią turizmą – UAB „Tubinas International“ (kodas 300819433), UAB „UNIDA“ (kodas 140757998) ir UAB „Kristida“ (kodas 163127460).

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos sprendimu patvirtintomis NTM lengvatų teikimo tvarkomis ir jose nustatytais reikalavimais, priimti sprendimą dėl NTM lengvatų suteikimo asmenims, atlikusiems kompleksinį pastatų fasadų ar stogų tvarkymą arba įrengusiems mažosios architektūros ar puošybos elementus, vykdantiems veiklą, skatinančią turizmą, ir veiklą, susijusią su menu, dailiaisiais amatais, etnografiniais verslais Klaipėdos miesto istorinėse dalyse.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – iš juridinių asmenų gauti prašymai suteikti NTM lengvatą.

Sprendimo projektas parengtas vadovaujantis Klaipėdos miesto savivaldybės tarybos 2010 m. liepos 29 d. sprendimu Nr. T2–200 „Dėl Nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas Klaipėdos miesto savivaldybės tarybos 2013 m. rugsėjo 25 d. sprendimu Nr. T2–225, 2014 m. rugsėjo 15 d. sprendimu Nr. T2-191, 2016 m. kovo 31 d. sprendimu Nr. T2-71, 2018 m. vasario 21 d. sprendimu Nr. T2-36, 2019 m. rugsėjo 26 d. sprendimu Nr. T2-269, 2020 m. birželio 25 d. sprendimu Nr. T2-140) patvirtintų NTM lengvatų teikimo tvarkų aprašų nuostatomis.

Išnagrinėjus mokesčių mokėtojų pateiktus prašymus ir dokumentus, atlikus faktiškai vykdomos veiklos patikrinimus, gavus Apskaitos skyriaus, komisijos nekilnojamojo turto mokesčio lengvatoms Klaipėdos miesto istorinėse dalyse nustatyti išvadas dėl mokesčių mokėtojų tvarkų aprašuose numatytų reikalavimų NTM lengvatai gauti atitikimo, lengvata suteiktina, vadovaujantis:

1. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse kompleksinį pastatų fasadų ar stogų tvarkymą arba įrengusiems mažosios architektūros ar puošybos elementus, tvarkos aprašo 2.3. p.:

1.1. UAB „Tubinas International“ (atlikti kompleksiniai pastato stogo tvarkymo darbai, adresu Galinio Pylimo g. 16, Klaipėda).

2. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, susijusią su menu, dailiaisiais amatais, etnografiniais verslais tvarkos aprašo 2.5. p.:

2.1. UAB „Kristida“ (meno galerijos veikla, adresu Turgaus g. 10-25, Klaipėda.

3. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą:

3.1. UAB „UNIDA“ – tvarkos aprašo 2.5.2. p. (mažų kavinių veikla, adresu H. Manto g. 38, Klaipėda).

**3. Kokių rezultatų laukiama.**

Asmenims, vykdantiems kompleksinį pastatų fasadų ar stogų tvarkymą arba įrengusiems mažosios architektūros ar puošybos elementus, vykdantiems veiklą, susijusią su menu, dailiaisiais amatais, etnografiniais verslais, ir vykdantiems veiklą, skatinančią turizmą, būtų suteikta mokestinė lengvata, tuo skatinant vystomą veiklą Klaipėdos miesto istorinėse dalyse.

**4. Sprendimo projekto rengimo metu gauti specialistų vertinimai.**

Finansų skyrius atliko faktinės veiklos patikrą ir nustatė, kad UAB „Tubinas International“ (kodas 300819433), UAB „UNIDA“ (kodas 140757998) ir UAB „Kristida“ (kodas 163127460) vykdoma veikla atitinka tvarkos aprašų reikalavimus.

Apskaitos skyriaus duomenimis visi minėti asmenys pradelstų mokėtinų sumų į Klaipėdos miesto savivaldybės biudžeto sąskaitą neturi.

Komisija nekilnojamojo turto mokesčio lengvatoms Klaipėdos miesto istorinėse dalyse nustatyti konstatavo, kad UAB „Tubinas International“ atlikti pastato, esančio Galinio Pylimo g. 16, Klaipėda, paprastojo remonto darbai atitinka kompleksiniam pastato stogo sutvarkymui tvarkos apraše nustatytus reikalavimus.

**5. Išlaidų sąmatos, skaičiavimai, reikalingi pagrindimai ir paaiškinimai.**

1. UAB „Tubinas International“ kartu su prašymu pateiktos NTM už 2019 metus deklaracijos duomenimis, kuri priimta VMI, deklaravo 12640,00 Eur NTM sumą už pastatą, esantį adresu Galinio Pylimo g. 16, kuriam atliktas kompleksinis stogo sutvarkymas (mokestinė turto vertė 1580000,00 Eur x 0,8 proc.). Vadovaujantis tvarkos aprašo 4.1. punktu, lengvatos dydis – 100 procentų atliktų kompleksinio pastato fasado ar stogo tvarkymo darbų sumos be PVM, bet ne daugiau kaip už trejus metus deklaruotos ar deklaruotinos NTM sumos, t. y. **37920,00 Eur.**

2. UAB „Unida“ kartu su prašymu pateiktos NTM už 2019 metus deklaracijos duomenimis, kuri priimta VMI, deklaravo 1032,00 Eur NTM sumą už negyvenamąją patalpą, esančią adresu Herkaus Manto g. 38, kuri naudojama mažos kavinės veiklai (mokestinė turto vertė 129000,00 Eur x 0,8 proc.). Vadovaujantis tvarkos aprašo 4.2. punktu, lengvatos dydis – 30 proc. deklaruoto NTM sumos, t. y **309,60 Eur.**

3. UAB „Kristida“ kartu su prašymu pateiktos NTM už 2019 metus deklaracijos duomenimis, kuri priimta VMI, deklaravo 1920,00 Eur NTM sumą, iš kurios 659,65 Eur už negyvenamųjų patalpų dalį, esančią adresu Turgaus g. 10-25, kuri naudojama meno galerijų veiklai (mokestinė turto vertė 82455,81 Eur x 0,8 proc.). Vadovaujantis tvarkos aprašo 4.1. punktu, lengvatos dydis – 100 proc. deklaruoto NTM sumos, t. y. **659,65 Eur.**

**6. Lėšų poreikis sprendimo įgyvendinimui.**

Pagal šį tarybos sprendimą dėl asmenims suteiktų nekilnojamojo turto mokesčio lengvatų Klaipėdos miesto savivaldybė į biudžetą negaus **38 889,25 Eur** NTM pajamų.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – galimybė skatinti asmenis, vykdančius kompleksinį pastatų fasadų ar stogų tvarkymą arba įrengusius mažosios architektūros ar puošybos elementus, vykdančius veiklą, susijusią su menu, dailiaisiais amatais, etnografiniais verslais, ir vykdančius veiklą, skatinančią turizmą Klaipėdos miesto istorinėse dalyse. Neigiamos pasekmės nurodytos šio aiškinamojo rašto 6 dalyje.

PRIDEDAMA:

1. Apskaitos skyriaus išvada, 1 lapas.
2. Finansų skyriaus išvados, 2 lapai.
3. Komisijos nekilnojamojo turto mokesčio lengvatoms Klaipėdos miesto istorinėse dalyse nustatyti posėdžio protokolas, 2 lapai.

Finansų skyriaus vedėja Kristina Petraitienė